SET เปิดกระฉูด 20 จุดตามตปท. รับแรงซื้อหุ้นใหญ่หนุน จับตาวันนี้วิ่งทดสอบ 1,400
SET เปิดกระฉูด 20 จุดตามตปท. รับแรงซื้อหุ้นใหญ่หนุน จับตาวันนี้วิ่งทดสอบ 1,400
4 มิ.ย. 2563

ดัชนีตลาดหุ้นไทย ณ เวลา 10.00 น. อยู่ที่ 1,394.25 จุด บวก 20.07 จุด หรือ 1.46% สูงสุดที่ 1,397.65 จุด ต่ำสุดที่ 1,393.21 จุด มูลค่าการซื้อขาย 8 พันล้านบาท
ด้าน บล.ฟินันเซีย ไซรัส คาดแนวโน้มตลาดวันนี้ จะปรับตัวขึ้นทดสอบระดับ 1,390-1,400 จุดนำโดยหุ้นขนาดใหญ่โดยยังได้แรงหนุนจากกระแสเงินที่ไหลเข้าภูมิภาคอย่างต่อเนื่อง ตลาดยังให้น้ำหนักเชิงบวกกับการ Reopen Economy และคาดว่าผ่านจุดแย่ที่สุดจาก COVID-19 ไปแล้ว
ขณะที่ปัจจัยที่ต้องติดตามวันนี้คือการประชุม ECB ซึ่งคาดว่าจะเพิ่มการซื้อพันธบัตรอีก 5 แสนล้านยูโร ทำให้สภาพคล่องในตลาดการเงินโลกอยู่ในระดับสูง ประเมินกรอบบนของดัชนีรอบนี้บริเวณ 1,400-1,450 จุดซึ่งเทียบเท่า 2021PER ที่ 16.5-17 เท่าและค่อนข้างสูงและมีโอกาสเห็นแรง Sell on Fact
ส่วน บล.กรุงศรี จำกัด (มหาชน) ประเมินแนวโน้มตลาดหุ้นวันนี้ คาด SET ปรับตัวขึ้นทดสอบ 1,390 – 1,400 จุด ตามคาดการณ์ภาวะเศรษฐกิจที่ผ่านจุดต่ำสุดจากผลกระทบ Covid-19 ไปแล้วและจะฟื้นตัวขึ้นหลังหลายประเทศผ่อนปรน Lockdown รวมถึงออกมาตรการกระตุ้นเศรษฐกิจเพิ่มเติม นอกจากนี้ดัชนียังได้แรงหนุนจากตัวเลข PMI ภาคบริการของจีนเดือนพ.ค.พุ่งขึ้นสู่ระดับ 55 จุด รวมถึงตัวเลขจ้างงานภาคเอกชนเดือนพ.ค.ของสหรัฐออกมาดีกว่าคาดโดยลดลงเพียง 2.76 ล้านตำแหน่ง ส่งผลให้ทิศทาง Fund flow ต่างชาติพลิกกลับมาเป็น Net Buy 3.5 พันลบ. (MTD.) ซึ่งหนุนต่อภาวะตลาดในช่วงนี้